Dzisiŏ – choby farŏrz pō kŏzaniu – mōm pŏrã ôgłoszyń ô fajnych akcjach, kere prawie sztartujōm. Fto durś filuje na necu, tyn wierzã ô nich wiy, nale werci sie pociś ich dalij.
Tuudi zaś szteruje posłōw i zaprŏszŏ, coby poszterować ich wiynkszōm kupōm. Wszyjsko skuli ustawy ô rygiōnalnyj gŏdce, kerōm moc posłōw… mŏ kajś. Jŏ żech sie ôbiecŏł, iże niy bydã sie nerwowŏł abo marnowŏł czas na pisaniy ô tym, jak mie słabiōm breweryje wele tyj ustawy. Beztōż rŏdech, że Tuudi dŏwŏ kōnkretnŏ robota: poślij brif do posła, coby ôdpedzioł, eli cosik dlŏ gŏdki złonaczy abo niy. Wiycyj znŏjdziecie tukej.
Zaś Hejdla ze „Za staryj piyrwy” sztartła z projektym, w kerym sie rozchodzi ô lepsze Katowice. Mianuje sie ôn „Nie bądź w ciemię bity” i mo fajne logo, na kerym tyn młot z katowickigo wapynu wklupuje ôbywatela do zolu. Sam tyż szkryflōmy brify, ino na spōlno adrysa. Na ôstatku dostanie ich rada miasta i możno (to je nŏjsłabszy momynt), możno na niy wejrzi. Prŏwda – jak niy bydymy aby prōbować gŏdać, co by my chcieli, ôstanie nōm ino prōzne wajaniy. Wiyncyj tukej.
Tela ôd blogrōw. Wejrzijcie tyż tukej, jak żeście sōm radzi szkryflaniu ô Ślōnsku i swoji familie. Kazimierz Kutz zbiyro inksze „Piąte strony świata”, ôsprŏwki (idzie tak pedzieć na „opowiadania”?) ô hajmacie, a te nŏjfajniyjsze chce wydŏwać. Ażech je ciekawy, eli fto naszkryflŏ cosik pō naszymu. Czasu je jak marasu – cŏłki trzi miesiōnce – idzie siednyć i złonaczyć to do porzōndku.
szl_Latn szl_Latn szl_Latn szl_Latn